景純以侍兒病期與原甫月圓爲飲
作者：梅堯臣
朝代：宋

paragraphs: 古龍水底鳴素秋，江雲不飛江賈愁。
金陵舊族天祿游，家有善笛能娛侯。
憶侯前年罷姑孰，自買蘄州飽霜竹。
腮肥頂瘦裁青玉，鑽鑿商聲五音足。
牛渚磯邊夜泊時，平波不起月中吹。
老魚跳舞龜出泥，雌蛟怨泣雄鼉悲。
新還中都人罕知，交親奏酒隔簾幃。
丹脣一發妙響馳，醉客欲見寧非癡。
昨夜劉郎辭玉巵，主人勤謝當勿疑。
渠今纏瘧尚苦羸，他日海蟾圓未遲。
圓未遲，凉肝脾。
畏肝熱，生腦脂。
生脛脂，不得窺。